বানারহাটে মহিলা পরিচালিত দুর্গাপুজো, থিম ‘দুয়ারে সরকার’

জলপাইগুড়ি: জলপাইগুড়ির বানারহাটের গয়েরকাটায় এবছর মহিলারা নিজেরাই দুর্গাপুজোর আয়োজন করছেন। তাঁদের থিম ‘দুয়ারে সরকার’ (Duare Sarkar)। পুজো কমিটির মহিলারা জানিয়েছেন, মুখ্যমন্ত্রী মমতা বন্দ্যোপাধ্যায়ের জনকল্যাণমূলক প্রকল্প ও মানুষের পাশে দাঁড়ানোর প্রচেষ্টা তাঁদের অনুপ্রাণিত করেছে। তাই কৃতজ্ঞতা জানাতেই এই থিম বেছে নেওয়া হয়েছে।

পুজো উদ্যোক্তাদের মতে, সমাজের বিভিন্ন ক্ষেত্রে নারীরা যেমন এগিয়ে আসছেন, তেমনি পুজোর মণ্ডপ পরিচালনা এবং থিম বেছে নেওয়ার ক্ষেত্রে তাঁদের এই উদ্যোগ নজর কেড়েছে। এবারের পুজোয় মণ্ডপে প্রতিফলিত হবে সরকারি প্রকল্পগুলির নানা দিক এবং মানুষের প্রতি সহানুভূতির বার্তা।

আরও পড়ুন: মহালয়ার আগেই মা দুর্গার চক্ষুদান! কোথায়? দেখুন এই প্রতিবেদনে

এবারের এই মহিলা পরিচালিত দূর্গাপুজো ঘিরে ইতিমধ্যেই এলাকায় উচ্ছ্বাস দেখা দিয়েছে। স্থানীয় বাসিন্দারা জানিয়েছেন, সমাজে মহিলাদের উদ্যোগ ও নেতৃত্বকে সামনে আনার এই প্রয়াস প্রশংসনীয়। পূজো কমিটির সদস্যাদের দাবি, তাঁদের মূল উদ্দেশ্য শুধু ধর্মীয় অনুষ্ঠান নয়, বরং সামাজিক বার্তাও পৌঁছে দেওয়া—যাতে গ্রামের সাধারণ মানুষ বিশেষত মহিলারা অনুপ্রাণিত হন এবং নিজেদের অধিকার ও দায়িত্ব সম্পর্কে আরও সচেতন হতে পারেন।